b'\n_START_ARTICLE_\nV\xc3\xa4in\xc3\xb6 Vilponiemi\n_START_PARAGRAPH_\nV\xc3\xa4in\xc3\xb6 Antero Vilponiemi (s. 3. marraskuuta 1925 Noormarkku) on suomalainen entinen kansanedustaja. Vilponiemi oli eduskunnassa Turun pohjoisesta vaalipiirist\xc3\xa4 valittuna SDP:n edustajana vuosina 1962\xe2\x80\x931975._NEWLINE_Ennen kansanedustajaksi valintaansa Vilponiemi ty\xc3\xb6skenteli Porissa sahaty\xc3\xb6ntekij\xc3\xa4n\xc3\xa4 ja korjausmiehen\xc3\xa4. Vuodet 1953\xe2\x80\x931954 h\xc3\xa4n toimi Helsingiss\xc3\xa4 Vuokralaisten keskusliiton j\xc3\xa4rjest\xc3\xb6sihteerin\xc3\xa4 ja 1954\xe2\x80\x931962 Porissa Satakunnan sosialidemokraattisen piirin piirisihteerin\xc3\xa4. J\xc3\xa4\xc3\xa4ty\xc3\xa4\xc3\xa4n pois eduskunnasta vuonna 1975 Vilponiemi oli Porin kaupungin henkil\xc3\xb6st\xc3\xb6p\xc3\xa4\xc3\xa4llikk\xc3\xb6n\xc3\xa4 vuoteen 1988 saakka. Presidentin valitsijamiehen\xc3\xa4 Vilponiemi toimi vuoden 1968 presidentinvaaleissa. Porin kaupunginvaltuustoon h\xc3\xa4n kuului vuodet 1961\xe2\x80\x931975. Vilponiemi on toiminut my\xc3\xb6s pitk\xc3\xa4\xc3\xa4n Satakunnan sotaveteraanipiiri ry:n puheenjohtajana. _NEWLINE_Vuonna 2010 Vilponiemen nimi l\xc3\xb6ytyi internetiss\xc3\xa4 julkaistusta dokumentista, jonka v\xc3\xa4itettiin olevan ns. Tiitisen lista. Nimiluettelo oli kuitenkin aivan tavallista Saksan kansallisarkistosta per\xc3\xa4isin ollutta materiaalia.   Muistelmateoksensa V\xc3\xa4in\xc3\xb6 Vilponiemi julkaisi vuonna 2004. H\xc3\xa4nen poikansa Jukka Vilponiemi toimii sosiaalidemokraattisen Uusi Aika -sanomalehden p\xc3\xa4\xc3\xa4toimittajana.'